Diari Oficial de la Generalitat Valenciana


Sumari del DOGV 2874, del 21-11-1996 (1996/840074)

RESOLUCIÓ de 17 d'octubre de 1996, per la qual s'estableixen els criteris interpretatius per a l'avaluació de sol·licituds presentades a l'empara de l'Ordre de 10 de juny de 1996, de la Conselleria de Treball i Afers Socials (10.05.96) i es deleguen facultats en els directors territorials.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2874

Data del DOGV
:   21-11-1996

Secció del DOGV
:   ALTRES DISPOSICIONS

Número del document
:   1996/840074


Data del document
:   17-10-1996

Organisme emissor
:   Conselleria de Treball i Afers Socials

Tipus de document
:   Resolució

Anàlisi jurídica

RESOLUCIó de 17 d'octubre de 1996, per la qual s'estableixen els criteris interpretatius per a l'avaluació de sol·licituds presentades a l'empara de l'Ordre de 10 de juny de 1996, de la Conselleria de Treball i Afers Socials (10.05.96) i es deleguen facultats en els directors territorials.   
Amb data 28 de juny de 1996 va ser publicada al Diari Oficial de la Generalitat Valenciana l'Ordre de 10 de juny de 1996, de la Conselleria de Treball i Afers Socials, per la qual es fixen els programes de formació professional contínua i es regula el procediment general per a la concessió de les corresponents ajudes durant l'exercici de 1996.  
En l'article 9 de l'esmentada Ordre s'estableix el procediment per a l'avaluació de les sol·licituds presentades a l'empara de l'esmentada Ordre. Oït el personal tècnic de la Direcció General de Formació i Inserció Professional i acceptades les propostes del comité d'experts, pel que fa a l'avaluació tècnicoformal i a la valoració científicomaterial de les sol·licituds presentades.  
Per tot això, fent ús de les facultats que em confereix l'article 35 de la Llei 5/1983, de 30 de desembre del Govern Valencià, resolc:  
Primer  
Establir els següents criteris interpretatius per valorar i resoldre les sol·licituds presentades:  
1. Valoració tècnicoformal.  
S'hi valorarà la infraestructura docent que es concretarà en: les instal·lacions, l'equip didàctic i el material fungible, proposats per l'entitat sol·licitant en la memòria del curs. Es valoraran individualment puntuant de 0 a 4 i quedaran excloses aquelles sol·licituds que no obtinguen una puntuació mínima de 2 en algun d'ells.  
2. Valoració científicomaterial, que correrarà a càrrec dels membres del comitè d'experts nomenats a aquest efecte, que consideraran:  
2.1. Els recursos tecnicopedagògics, entenent-hi com a tals:  
2.1.1. La qualitat tècnica del programa quan al contingut teoricopràctic.  
2.1.2. La metodologia d'impartició.  
2.1.3. El professorat assignat a l'acció sol·licitada. S'hi avaluarà per a això la idoneïtat de la titulació acadèmica, l'experiència professional relacionada amb la matèria que s'impartirà, l'experiència docent i el nivell de formació metodològica.  
El programa del curs i la metodologia d'impartició es valoraran puntuant de 0 a 4 i en quedaran excloses aquelles sol·licituds que no obtinguen una puntuació mínima de 2 en en cada un d'ells.  
El professorat proposat per l'entitat sol·licitant en la corresponent memòria del curs es valorarà puntuant de 0 a 4 i en quedaran excloses aquelles sol·licituds que no obtinguen una puntuació mínima d'1.  
2.2. L'oportunitat de realització i s'hi avaluarà especialment l'adequació de l'acció als objectius assenyalats en l'article 1.1 i 8 de l'Ordre de 10 de juny de 1996 de la Conselleria de Treball i Afers Socials. S'hi considerarà a més, si és el cas, el nivell de cofinançament de l'empresa en el cost del curs i el compromís voluntari de promoció dels treballadors, després de l'informe d'avaluació realitzat pel personal tècnic.  
L'oportunitat de realització es valorarà puntuant de 0 a 4 i en quedaran excloses aquelles accions que no assolesquen un mínim de 2.  
3. La valoració fiscal, per a totes aquelles sol·licituds que hauran superat tots i cada un dels mínims previstos, serà el resultat de ponderar els valors mitjans dels diferents apartats, de la següent manera.  
Nivell mitjà de la valoració tècnicoformal 33,33% de la valoració final.  
Valoració cientificomaterial  
Nivell mitjà de la valoració dels recursos tecnicopedagògics: 33,33% de la valoració final  
Oportunitat de realització de l'acció: 33,33% de la valoració final..  
Una vegada valorades totes les sol·licituds presentades, se n'emetran resolucions aprovatòries d'acord amb la valoració final obtinguda, mentre existesca disponibilitat pressupostària per a l'esmentat programa.  
Segon  
L'article 21 de l'Ordre de 10 de juny de 1996 estableix que les accions formatives hauran de finalitzar abans del 30 de novembre de 1996, però excepcionalment, i per una causa justificada, l'òrgan administratiu competent podrà autoritzar pròrrogues del termini de finalització, amb la sol·licitud prèvia de l'interessat. Per tant, els directors territorials de la Conselleria de Treball i Afers Socials, en els quals es delega expressament la facultat de concessió de pròrroga, conformement amb allò previst pel ja esmentat article 21 de l'Ordre de 10.06.96, podran concedir una pròrroga de finalització de les accions formatives en els casos que així siga sol·licitada per l'entitat beneficiària i que s'aprecie una causa justificada per a la seua concessió.  
En cap cas la data límit concedida en la pròrroga no ultrapassarà el 31 de desembre de 1996.  
València, 17 d'octubre de 1996.- El conseller de Treball i Afers Socials: José Sanmartín Esplugues.